b'\n_START_ARTICLE_\nVidmarjev memorial\n_START_PARAGRAPH_\nVidmarjev memorial je mo\xc4\x8dan mednarodni \xc5\xa1ahovski turnir, ki ga v spomin na velemojstra dr. Milana Vidmarja prireja \xc5\xa0ahovska zveza Slovenije. Prvi Vidmarjev memorial je potekal od 2. do 20. junija 1969 v Ljubljani. Pod sodni\xc5\xa1kim nadzorom Vasje Pirca je med 10 velemojstri in 6 mojstri zmagal Slovenec Albin Planinc pred jugoslovanskim velemojstrom Svetozarjem Gligori\xc4\x87em. Memorial je bil organiziran (skoraj) vsako drugo leto, najve\xc4\x8dkrat v Ljubljani, Portoro\xc5\xbeu ali na Bledu. V zadnjih izvedbah poteka kot slovensko dr\xc5\xbeavno prvenstvo._NEWLINE_Od leta 1975 do 1978 je potekal prvi dopisni Vidmarjev memorial. Na turnirju sta zmagala velemojster FIDE Laszlo Barczay iz Mad\xc5\xbearske in velemojster ICCF Peter V. Dubinin iz Sovjetske zveze. Na turnirju sta sodelovala tudi Slovenca: mednarodni mojster Fran\xc4\x8dek Brglez in Anton Preinfalk. Na turnirju je Fran\xc4\x8dek Brglez je zasedel peto mesto in osvojil velemojstrski naslov, Anton Preinfalk pa je bil deveti do deseti, kar je zadostovalo za naslov mednarodnega mojstra.'